»Man har sagt STOP, og det har man så øjensynligt fået«. Mads Holger analyserer kort og koncist Konservatives situation på TV2.

Alt tyder på, at Dansk Folkeparti får et kometvalg. Pia Kjærsgaard vil ikke sælge skindet, før bjørnen er skudt, men den slags hæmninger har Tulle heldigvis ikke, hvorfor han eksploderede i highfives og karaoke med 0.1% af stemmerne talt op. Umiddelbart efter kastede DF’s valgfest sig ud i en så voldsom zorba, at man frygtede for Steffen Kretz’ sikkerhed.

»De tager det nu meget pænt,« sagde Bildsøe over dækbilleder af de Konservative, der græd tavst ned i deres fadøl. Det er jo bare nedrigt.

Pia Olsen Dyhr er en flot kandidat til valgets ja-hat, idet hun på imponerende vis formåede at vende en historisk tilbagegang og den røde regerings tilsyneladende fald til en sejr for SF.

Brian Mikkelsen kommer dog tæt på med en klassisk opfordring til ikke at se valgresultatet som et nederlag, men en mulighed, hvorefter han værdigt affejede den nævenyttige DR-journalist, der forsøgte at stikke skår i glæden ved at påstå, at man »jo ikke kan sige, det er en valgsejr.«

Henrik Sass går lidt mere pragmatisk til værks og vælger således at opleve nederlaget gennem en promille på 2.

Det klæder virkelig Troels Lund Poulsen at blive filmet gennem en lidt fedtet kameralinse.

Kommentatorerne på TV2 viste nærmest pinlig tilbageholdenhed, og begyndte først at diskutere Helle Thornings jobmuligheder efter valget, til efter vi nåede 10% optalte stemmer. Måske er de trætte. Det har trods alt været en lang aften.

Imens danser Alternativet på den røde regerings grav, og de ved det ikke engang selv.

Læs de tidligere kommentarer fra valgaftenen: Så er vi i gang! og Valgstederne er lukket! Exitpolls til alle!